Diari Oficial de la Generalitat Valenciana


Sumari del DOGV 3892, del 05-12-2000 (2000/9743)

ORDRE de 27 de novembre de 2000, de la Conselleria de Benestar Social, per la qual es convoquen ajudes destinades a subvenir la realització, per part d'entitats locals de la Comunitat Valenciana, d'activitats d'assessorament i d'atenció jurídica a la dona, en el marc del Pla d'Igualtat d'Oportunitats entre Homes i Dones del Govern Valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3892

Data del DOGV
:   05-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9743


Data del document
:   27-11-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * dona
    * assessor jurídic
    * administració local
    * ajuda pública

ORDRE de 27 de novembre de 2000, de la Conselleria de Benestar Social, per la qual es convoquen ajudes destinades a subvenir la realització, per part d'entitats locals de la Comunitat Valenciana, d'activitats d'assessorament i d'atenció jurídica a la dona, en el marc del Pla d'Igualtat d'Oportunitats entre Homes i Dones del Govern Valencià. [2000/X9743]
  
La promoció de la igualtat d'oportunitats entre dones i homes requereix l'adopció de mesures d'acció positiva, eficaces i executives, dirigides a eradicar les situacions de discriminació per raó de sexe i a adaptar l'organització de la societat valenciana per a aconseguir una distribució més justa dels rols d'homes i dones.
  
Conscient d'això el Govern Valencià, en la seua sessió de 27 de maig de 1997, va aprovar el Pla d'Actuació per a la Igualtat d'Oportunitats entre Homes i Dones, el qual plantejava per primera vegada a la Comunitat Valenciana la integració de les polítiques d'igualtat d'oportunitats dins de les polítiques generals de la Comunitat i proposa una estratègia seriosa i concreta d'acció a mitjan termini, integradora i global.
  
En aquest marc, escau a la Direcció General de la Dona de la Conselleria de Benestar Social elaborar, promoure i executar les mesures per a fer efectiu el principi d'igualtat entre homes i dones en tots els àmbits de la vida política, econòmica, cultural, social i laboral de la Comunitat Valenciana.
  
Concretament i entre altres funcions atribuïdes a aquest centre directiu es compta «prevenir i, si és procedent, contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions».
  
Davant de la constatació de la demanda social existent respecte del Servei d'Atenció Jurídica dirigit específicament a dones, especialment en qüestions relatives principalment a separacions, divorcis, unions de fet, impagats de pensions, liquidació de guanys, maltractaments i violència de gènere en general, així com altres qüestions d'àmbit civil i laboral, la Conselleria de Benestar Social a través de la Direcció General de la Dona convoca, dins del Pla d'Igualtat d'Oportunitats, ajudes econòmiques encaminades a la realització d'activitats d'informació, atenció, orientació i assessorament en totes aquelles qüestions jurídiques que demanden les dones, per part de les entitats locals de la Comunitat Valenciana que compten amb un Centre Infodona, des del qual es presten els serveis d'informació, formació i assessorament a la dona, en l'àmbit comarcal.
  
En virtut de tot el que antecedeix i fent ús de les atribucions concedides per l'article 35, apartat e) de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona,
  
ORDENE
  
Primer. Objecte de la convocatòria
  
És objecte d'aquesta ordre la convocatòria d'un concurs públic per a la concessió d'ajudes encaminades a finançar la prestació, amb caràcter gratuït per a les usuàries, d'atenció, informació, orientació i assessorament en totes aquelles qüestions jurídiques que demanden les dones, que realitzaran les entitats locals de la Comunitat Valenciana que compten amb un Centre Infodona des del qual es presta informació, formació i assessorament a la dona en l'àmbit comarcal; així com l'aprovació de les bases per què s'ha de regir l'esmentada convocatòria i el model oficial de sol·licitud per a les citades ajudes, que s'incorporen com a annexos I i II, respectivament, a aquesta ordre.
  
DISPOSICIONS ADDICIONALS
  
Primera
  
La concessió de les subvencions que regula aquesta ordre de convocatòria estarà condicionada a la verificació de l'existència prèvia de crèdit adequat i suficient en el pressupost de l'exercici pressupostari de 2001, per al finançament de l'objecte d'aquesta convocatòria.
  
A aquest efecte, una vegada aprovats els pressupostos de la Generalitat Valenciana per a l'exercici del 2001 i portada a terme la mencionada verificació, la Conselleria de Benestar Social publicarà en el Diari Oficial de la Generalitat Valenciana una resolució especificant la línia i l'import global que es destina al finançament de les ajudes.
  
Segona
  
Excepcionalment, la Direcció General de la Dona, podrà admetre documentació presentada fora de termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
DISPOSICIONS FINALS
  
Primera
  
S'autoritza el secretari general de la Conselleria de Benestar Social i a la directora general de la Dona perquè, en l'àmbit de les seues competències, adopten les mesures necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que exhaureix via administrativa, podrà ser recorreguda potestativament en reposició o bé directament s'hi podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social, en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la seua publicació.
  
València, 27 de novembre de 2000
  
El conseller de Benestar Social,
  
RAFAEL BLASCO CASTANY
  
ANNEX I
  
Bases del concurs públic
  
Primera. Objecte de la convocatòria
  
És objecte d'aquesta convocatòria la concessió d'ajudes encaminades a finançar la prestació, amb caràcter estable i gratuït per a les usuàries, d'atenció, informació, orientació i assessorament en totes aquelles qüestions jurídiques que demanden les dones, que realitzaran entitats locals de la Comunitat Valenciana que compten amb un Centre Infodona des del qual es presta informació, formació i assessorament a la dona.
  
Segona. Beneficiaris
  
Podran optar a aquestes ajudes les entitats locals de la Comunitat Valenciana, que compten amb un Centre Infodona des del qual es presta els serveis d'informació, formació i assessorament a la dona.
  
Tercera. Titularitat de l'activitat
  
Dels serveis i/o activitats d'assessorament i atenció jurídica a la dona que presten les entitats locals beneficiàries de les ajudes seran titulars aquests, sense perjuí de les facultats de control que escaiguen a la Conselleria de Benestar Social d'acord amb aquestes bases.
  
Quarta. Criteri de valoració
  
Tindrà caràcter prioritari per a la concessió i quantificació de les ajudes, la presentació per part de les entitats locals d'una memòria detallada de les atencions realitzades des dels Centres Infodona durant els exercicis 1999 i 2000.
  
Cinquena. Quantia de les ajudes
  
L'import màxim que es pot concedir a cada entitat local per a subvenir la realització de les activitats que constitueixen l'objecte de finançament d'aquesta ordre serà d'1.000.000 de pessetes i podrà, no obstant això, incrementar-se aquesta quantia màxima en el cas que alguna de les entitats locals que reuneixen els requisits no participe en aquesta convocatòria d'ajudes.
  
Aquest increment serà el resultat de prorratejar entre les entitats beneficiàries, d'acord amb el criteri de valoració establit en la base quarta, aquella quantitat que haurà quedat com a romanent en no participar-hi alguna de les entitats locals que puguen sol·licitar les ajudes.
  
Sisena. Termini de presentació de sol·licituds
  
El termini de presentació de les sol·licituds serà d'un mes, comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
A la sol·licitud, segons el model annex II, subscrita per l'alcalde/ssa president/a de l'entitat local, o per qui acredite actuar en representació de la corporació local, ajustada al model oficial, s'hi adjuntarà una memòria relativa a l'horari i a les condicions en què l'entitat local es compromet a desenvolupar la prestació, així com la ubicació física proposada per a això.
  
Les sol·licituds podran ser presentades en la seu de la Direcció General de la Dona, carrer de Náquera, 9, de València; al carrer de García Andreu, 12 d'Alacant; carrer de l'Ensenyament, 10 de Castelló de la Plana, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Si la sol·licitud no reunira els requisits i documents que s'assenyalen en aquesta base, es requerirà la corporació interessada perquè, en el termini de 10 dies esmene la falta o adjunte els documents preceptius, amb indicació que si no ho fera, se li tindrà per desistida de la seua petició, d'acord amb allò que s'ha establit en l'article 71, en relació amb el 76.3 de la Llei de Règim Jurídic de les Administracions Públiques.
  
Setena. Resolució
  
Les ajudes seran concedides per resolució de la directora general de la Dona de la Conselleria de Benestar Social, en el termini màxim de dos mesos comptadors des de la data de publicació de la resolució del conseller de Benestar Social per la qual es determine la dotació pressupostària de la línia a càrrec de la qual es finançaran les ajudes objecte d'aquesta convocatòria.
  
Transcorregut l'esmentat termini sense que haguera recaigut resolució expressa, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, modificada per Llei 4/1999, de 13 de gener.
  
Les resolucions de concessió de les ajudes fixaran expressament la seua quantia i incorporaran, si és procedent, les clàusules accessòries (condicions, termes o modes) als quals quede supeditada la seua eficàcia.
  
La resolució es notificarà a les entitats locals interessades en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Vuitena. Funcions mínimes d'atenció jurídica a la dona que prestaran les entitats locals
  
Per a ser beneficiàries de les ajudes convocades mitjançant aquesta ordre, les entitats locals hauran de prestar les següents funcions d'atenció jurídica a la dona:
  
1. Atorgar la informació legal oportuna que requerisquen les dones, canalitzant i orientant aquestes cap a les institucions i organismes competents per a la resolució del problema.
  
2. Resoldre les consultes extrajudicials de qualsevol ordre que no exigisquen la designació d'un lletrat/a del torn d'ofici.
  
3. Quan l'assumpte exigisca la designació de lletrat/a i/o procurador/a, realitzar les següents activitats:
  
a) Informar a les dones dels requisits que exigeix la llei per a gaudir i obtenir el dret de justícia gratuïta, en cas de tenir-hi dret, facilitant els documents que hauran d'omplir-se per a tal fi.
  
b) Informar a la sol·licitant de les conseqüències de la no obtenció del dret a la justícia gratuïta.
  
Determinar amb la màxima precisió el procediment judicial que cal iniciar si és procedent, a fi d'evitar designacions que després hagueren de ser renunciades per estar la sol·licitud incorrectament formalitzada, omplida o correspondre l'assumpte a una altra jurisdicció o competència.
  
Novena. Condicions de prestació
  
1. Per al gaudi de les ajudes regulades en aquesta ordre, les entitats locals hauran de prestar les activitats i/o serveis d'atenció jurídica d'acord amb els següents requisits:
  
a) L'assessorament i l'atenció jurídica haurà de prestar-se a qualsevol dona que ho sol·licite sense discriminació territorial de cap tipus.
  
b) L'assessorament i l'atenció jurídica a la dona serà prestat des del Centre Infodona ubicat al municipi.
  
c) El local haurà de garantir a les usuàries les condicions mínimes d'intimitat; estarà obert i proporcionarà atenció a les usuàries en l'horari que a aquest efecte fixe la mateixa entitat local que, en cap cas, no podrà ser inferior a un total de 4 hores en còmput setmanal.
  
d) Les entitats locals hauran de garantir que les activitats d'atenció jurídica siguen realitzades per lletrats/es col·legiats/es amb formació i experiència adequats.
  
e) Les entitats locals hauran de garantir la prestació del servei de forma continuada cobrint les vacants que es produïsquen, si és procedent, d'acord amb la normativa vigent.f) Les entitats locals utilitzaran el sistema de recollida de dades que assenyale la Direcció General de la Dona, d'acord amb allò que s'ha disposat en la Llei Orgànica 15/1999, de 13 de desembre, de Regulació del Tractament Automatitzat de les Dades de Caràcter Personal, i especialment en allò que s'ha establit en l'article 11.1 respecte a la cessió de dades i a l'exigència del consentiment previ de l'afectat, als articles 25 i 26 respecte als fitxers de titularitat privada i a la notificació prèvia a l'Agència de Protecció de Dades.
  
2. Les entitats locals adjudicatàries de les ajudes hauran de posar a disposició de la Direcció General de la Dona de la Conselleria de Benestar Social la informació necessària per a realitzar el seguiment i l'explotació estadística dels resultats del treball realitzat, que comprendrà el nombre de sol·licituds, els motius de l'atenció, les edats de les interessades i la resta de dades que es requerisquen, dins del respecte a la Llei Orgànica 1/1982, reguladora del dret a l'honor, a la intimitat personal i familiar i a la pròpia imatge, a la Llei Orgànica 15/1999, reguladora del tractament informatitzat de dades de caràcter personal i a les normes que protegisquen el dret a la intimitat personal i a la privacitat de les persones.
  
Amb aquesta finalitat les entitats locals quedaran obligades a elaborar sengles memòries amb expressió de l'activitat realitzada amb periodicitat semestral, d'acord amb el model que a aquest efecte els requerisca la Direcció General de la Dona de la Conselleria de Benestar Social.
  
3. La Direcció General de la Dona de la Conselleria de Benestar Social exercirà les funcions de coordinació i supervisió de les accions que caldrà realitzar durant el desenvolupament de l'atenció jurídica, amb l'única finalitat de garantir l'homogeneïtat i eficàcia del conjunt dels respectius serveis municipals.
  
4. L'entitat local serà l'única responsable de les obligacions, econòmiques i de qualsevol altra naturalesa, que adquirisca amb els/es lletrats/es que realitzen l'atenció, així com amb les usuàries i la resta de tercers.
  
Deu. Duració del servei
  
L'ajuntament haurà de comprometre's a realitzar les activitats i a prestar els serveis que es financen a càrrec d'aquesta convocatòria durant tot l'exercici de 2001.
  
Onze. Justificació i pagament de la subvenció
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions regulades en aquesta ordre s'ajustarà als següents terminis i percentatges:
  
a) El 40% del seu import es lliurarà immediatament, una vegada concedida la subvenció.
  
b) El 60% restant serà abonat per la Generalitat Valenciana una vegada justifique la corporació beneficiària el compliment de l'objecte de la subvenció.
  
2. Les justificacions a què fa referència l'apartat anterior, hauran de verificar-se com a màxim fins al 15 de desembre del 2001 mitjançant certificat expedit per l'interventor municipal relativa a l'aplicació dels imports corresponents, així com de l'aportació de còpia compulsada dels documents acreditatius de les despeses corrents efectivament realitzades.
  
Dotze. Publicitat de la subvenció concedida
  
Les entitats beneficiàries de les subvencions regulades per aquestes bases estaran obligats a fer constar la col·laboració de la Conselleria de Benestar Social, Direcció General de la Dona, en tota la informació, senyalització i publicitat que realitzen respecte del servei d'atenció jurídica a la dona.
  
Tretze. Incompliment de les seues obligacions pels beneficiaris de subvenció
  
1. L'incompliment pels beneficiaris de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat per a la qual van ser concedides o la falta de manteniment del servei, donarà lloc a la incoació, per part de la consellera de Benestar Social, a proposta de la Direcció General de la Dona, del corresponent expedient contradictori que podrà finalitzar, si és procedent, amb la resolució de deixament sense efectes de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció.
  
2. No obstant l'anterior, l'incompliment de les obligacions que als beneficiaris de subvencions imposen aquestes bases i, amb caràcter general el text refós de la Llei d'Hisenda Pública de la Generalitat Valenciana, modificada per la Llei 10/1998, de 28 de desembre, donarà lloc a l'exigència de les responsabilitats que escaiguen d'acord amb la legislació vigent i de forma especial amb allò que s'ha disposat en el títol VI de l'esmentat text refós.